|  |
| --- |
| 15. januar 2018 |
| Pressemeddelelse |

# Trænger du også til at lave noget ”unyttigt”?Kurser på Greve Museum for de kunst- og broderiinteresserede*For få uger siden, helt præcis den 31. december kl. 18 holdt Dronning Margrethe traditionen tro sin nytårstale. Mange bemærkede majestætens opfordring til seerne om engang imellem at lave noget unyttigt! Den opfordring har Greve Museum selvfølgelig taget alvorligt, og du har derfor nu mulighed for at sidde med et sytøj i hænderne - ligesom Dronningen ynder, når hun skal slappe af og foretage sig unyttige ting.*

# Selvgjort er velgjort - Korssting for børnefamilier d. 21/1 kl. 12-15Allerede på søndag inviterer museet til broderiværksted for både børn og voksne. Værkstedet er åbent fra kl. 12 – 15, så det er bare at møde op i løbet af eftermiddagen. Den kyndige underviser, Helle Lippert fra Haandarbejdets Fremme, vil hjælpe med de grundlæggende korsstingsteknikker. Du lærer at sy korssting både vandret og lodret, at starte på et broderi og at hæfte ender. Du behøver ikke at have nogen forkundskaber for at deltage. Pris 30 kr. pr deltager. Tilmelding er ikke nødvendig.

**Brodér en Wiinblad – og andre kurser**I løbet af vinteren og foråret udbyder museet i samarbejde med undervisere fra Haandarbejdets Fremme også en række broderikurser for voksne, hvor du kan udforske broderiets mange facetter sammen med yderst rutinerede undervisere. Det første kursus er allerede søndag den 4. februar, hvor temaet er Bjørn Wiinblad. I løbet af 1980erne designede Wiinblad flere broderiforlæg til Haandarbejdets Fremme. På dette kursus tager vi udgangspunkt i skitserne fra ”Fire årstider med damer” og deltagerne skal sy en detalje fra ”Vinter”. Man behøver ikke nødvendigvis at være meget rutineret i at brodere, men det kræver dog, at man har broderet lidt før. Der er stadig ledige pladser på kurset, der er et begrænset antal pladser, og det nødvendigt at tilmelde sig på forhånd. Bemærk at tilmeldingsfristen til dette kursus allerede er på fredag den 19/1. Tilmelding foregår på 43404036 eller på email: booking-museum@greve.dk. Pris for kursus inkl. forplejning i løbet af dagen er 480 kr. + materialer (materialepris kan på dette kursus komme op på 200 kr., da der sys på silkestof og med silketråd).

Læs mere om de øvrige broderikurser på grevemuseum.dk. Her kan du downloade en folder, som beskriver alle kurserne. Folderen kan også hentes i papirudgave på Greve Museum, Bækgårdsvej 9, 2670 Greve.

# Er det nu også så unyttigt endda?Ret skal være ret, og derfor må man også huske, at se eller læse Dronningens nytårstale til ende. For efter opfordringen til os alle om at foretage os noget unyttigt fortsatte Dronningen med følgende ord: "Jeg tror, det er vigtigt med oplevelser, der taler til vore sanser. Noget, der befrugter vores fantasi, nærer tanken og kan gøre vores verden større. Det er slet ikke så unyttigt endda"

På Greve Museum kunne ikke være mere enige!

 **Fototekster:**Foto 1: Søndag d. 21. januar er både børn og voksne velkomne til at besøge broderiværkstedet.

Foto 2: Det er en detalje fra broderiet ”Vinter”, designet af Bjørn Wiinblad, som kursusdeltagerne skal brodere den 4. februar.

Foto 3: Bjørn Wiinblads tegning, ”Vinter”.

Foto 4: Det er ikke helt tilfældigt, at museet udbyder en række kurser i broderi. Lige nu kan man nemlig også opleve udstillingen ”Farveflor – 90 års broderi”, som er en markering af Haandarbejdets Fremmes 90 års jubilæum.

Foto 5: Det er ikke helt tilfældigt, at museet udbyder en række kurser i broderi. Lige nu kan man nemlig også opleve udstillingen ”Farveflor – 90 års broderi”, som er en markering af Haandarbejdets Fremmes 90 års jubilæum. Her ses nogle af de designs, som H.M. Dronning Margrethe har udarbejdet for Haandarbejdets Fremme og som selvfølgelig også kan opleves på udstillingen.

Venlig hilsen

|  |
| --- |
| Kamilla Hjortkjær |
| Museumsinspektør og kommunikationsansvarlig |
| kmi@greve.dk |
| M +45 2240 7687 |